กรมประมง ย้ำชาวประมงเร่งสมัครเข้าร่วมโครงการสินเชื่อ เงินกู้ดอกเบี้ยต่ำ หมดเขตยื่นขอกู้ 25 พฤษภาคมนี้
นายบัญชา สุขแก้ว รองอธิบดีกรมประมง เปิดเผยถึงโครงการสินเชื่อเพื่อเสริมสภาพคล่องผู้ประกอบการประมง ที่มีกรอบวงเงินกู้ จำนวน 10,300 ล้านบาท เพื่อบรรเทาความเดือดร้อนของพี่น้องชาวประมงพื้นบ้านและประมงพาณิชย์ ให้ความช่วยเหลือพี่น้องชาวประมงที่ประสบความเดือดร้อนขาดสภาพคล่องในการประกอบอาชีพ ขณะนี้การดำเนินโครงการฯ ผ่านมาเกือบ 1 ปี (เริ่มโครงการฯ วันที่ 1 กรกฎาคม 2563 – 30 เมษายน 2564) พบว่า ได้มีการอนุมัติสินเชื่อไปแล้วกว่า 22.95% และอยู่ระหว่างการพิจารณาสินเชื่ออีก 77.05% จากผู้ประสงค์เข้าร่วมโครงการฯ 5,438 ราย ซึ่งมีเรือประมงที่เข้าร่วมโครงการฯ จำนวน 6,190 ลำ รวมวงเงินสินเชื่อที่ต้องการ จำนวน 6,359 ล้านบาท (ข้อมูล ณ วันที่ 30 เมษายน 2564) อย่างไรก็ตาม ในช่วงระยะเวลาเกือบ 1 ปีที่ผ่านมา การดำเนินโครงการพบมีปัญหาอุปสรรคอยู่บ้าง ซึ่งจากปัญหาต่างๆ กรมประมงจึงประชุมหารือร่วมกับผู้แทนสมาคมการประมงแห่งประเทศไทย สมาคมสมาพันธ์ชาวประมงพื้นบ้านแห่งประเทศไทย กรมเจ้าท่า ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และบรรษัทประกันสินเชื่ออุตสาหกรรมขนาดย่อม (บสย.) เพื่อสร้างความเข้าใจ และพยายามหาแนวทางการแก้ไขปัญหาอย่างต่อเนื่อง โดยยืนยันว่าโครงการสินเชื่อเพื่อเสริมสภาพคล่องผู้ประกอบการประมง มีวัตถุประสงค์ที่จะช่วยเหลือบรรเทาความเดือดร้อนให้กับพี่น้องชาวประมงให้มีความเป็นอยู่ที่ดีขึ้น และสามารถประกอบอาชีพได้อย่างมั่นคงอย่างแท้จริง ขอให้เชื่อมั่นในการดำเนินการแก้ไขปัญหาความเดือดร้อนของพี่น้องชาวประมง ทั้งนี้เหลือเวลาอีกประมาณ 1 เดือน ที่โครงการดังกล่าวฯ จะหมดเขตการสมัครเข้าร่วมโครงการฯ สามารถยื่นกู้ที่ธนาคาร ภายในวันที่ 25 พฤษภาคม 2564 นี้ขอให้พี่น้องชาวประมงที่ประสบความเดือดร้อนขาดสภาพคล่องในการประกอบอาชีพ โดยเฉพาะในช่วงโควิด-19 ขณะนี้ ได้เร่งสมัครเข้าร่วมโครงการฯ โดยพี่น้องชาวประมงสามารถกู้เงินทุนในอัตราดอกเบี้ยต่ำ ร้อยละ 7 ต่อปี ผู้ประกอบการจะจ่ายดอกเบี้ยเพียงร้อยละ 4 ต่อปี และรัฐบาลจะชดเชยดอกเบี้ยให้ร้อยละ 3 ต่อปี โดยมีกำหนดชำระคืนเงินกู้ภายในระยะเวลา 7 ปี นับตั้งแต่วันที่กู้ ซึ่งหากมีปัญหาหรือข้อสงสัย สามารถติดต่อสอบถามข้อมูลเพิ่มเติมได้ที่สำนักงานประมงจังหวัดชายทะเล ทั้ง 22 จังหวัด สำนักงานประมงพื้นที่กรุงเทพมหานคร สำนักงานประมงอำเภอและสมาคมประมงทุกพื้นที่